Hamrén: - Et fryktelig vondt tap
ARTIKKELEN ER OVER TI ÅR GAMMEL Les også: Demidov: - Dette er trist Rosenborg har ikke til vane å ryke ut av europacupkvalifiseringer. Torsdagens bortetap mot Qarabagh er derfor oppsiktsvekkende for RBK å være. Espens fotballblogg: - Flaut og skammelig! - Dette er tungt å svelge. Tapet er vondt i kropp og sjel hos alle i laget, og for meg det smerteligste i min tid i Rosenborg, sa Erik Hamrén til NTB. "I dag skjemmes jeg over å være Rosenborg-supporter. Den flaueste fotballdagen i mitt liv. Trodde ikke vi kunne gjøre noe sånt." Diskuter RBK-kampen her! Tam første omgang Rosenborgs oppvisning i første omgang var tamme saker fra den norske serielederen. I løpet av kampens første 45 minutter klarte ikke RBK å spille seg til én eneste målsjanse. I stedet slet trønderne med manglende hurtighet mot et hjemmelag som forsvarte seg tett og kompakt. Heller ikke Qarabagh kom til de store farlighetene. Men ett minutt på overtid i første omgang kom den forløsende scoringen for hjemmelaget. Vagif Javadov trillet ballen ut til Rashad Sadygov, som fra 20 meter dunket ballen rett i vinkelen fra skrått hold. - Vi spilte en direkte dårlig første omgang. Det virket som spillerne hadde høye skuldre, og vi opptrådte feigt som lag. Kun tre-fire klarte å prestere opp mot det nivået jeg hadde forventet meg, fastslo Hamrén. Lite effektivt RBK-lag I annen omgang startet Rosenborg friskt, og det virket som bortelaget hadde begynt å skjønne alvoret. I det 53. minutt kom Trond Olsen til en stor sjanse da han på hel volley prøvde å få ballen i nettet. Men Olsen traff ikke godt nok på ballen. Kampens største mulighet kom etter 74 minutter. Alexander Tettey headet hardt på mål, men ballen gikk like utenfor. Rosenborg hadde nok sjanser i annen omgang til å utligne til 1-1. Et slikt resultat hadde sendt RBK videre til tredje runde av europaligakvalifiseringen på bortemål. Men målet kom aldri, og dermed tok Rosenborgs europaeventyr slutt før det egentlig hadde begynt. - I annen omgang hevet vi oss betydelig og fikk flere gode sjanser. Dessverre klarte vi ikke å være effektive nok til å score, sa RBK-treneren. - Må nullstille oss Tapet mot Qarabagh er RBKs første tap siden februar. Hamrén håper spillere og trenere klarer å riste av seg skuffelsen før eliteseriemøte med Lillestrøm hjemme på Lerkendal søndag. - Vi har vært flinke til å nullstille oss når vi har vunnet denne sesongen. Det må vi også klare når vi har tapt, mener svensken. Tettey skadet Alexander Tettey pådro seg en strekk i torsdagens kamp, og er ute i flere uker. - Det dreier seg om en strekk i venstre lår. Vi er usikre på hvor lenge han blir ute, men med slike skader er det gjerne snakk om tre til seks uker på sidelinjen, sier RBK-lege Kjetil Holen til rbk.no.
Erik Hamrén gikk på sin største smell som RBK-trener da laget tapte mot lille Qarabagh.